Benedictus Episcopus servus servorum Dei dilectissimo in Christo filio Majolo clarissimo Abbati Cluniensis Monasterii, tuisque successoribus in perpetuum. Quia monasterium Cluniense, quod tu domino propitio regulariter regis, sanctæ Romanæ Ecclesiæ novimus esse commissum ad defendendum et dilatandum idcircò benevoli et benefici erga eumdem locum debemus existere. Quapropter notum sit omnibus, quod petisti à nobis jam dicto tuo monasterio insulam Lirinensem, cum Arluco monasterio, et omnibus pertinentibus ad eadem loca nostra auctoritatis privilegio concederemus: siquidem ut ex decretis Beati Gregorii Papa didicimus, eadem insula in jure et subjectione sanctæ Sedis Apostolicæ consistit, petitionibus igitur tuis satisfacientes et assensum præbentes, sub omni integritate donamus tibi atque successoribus tuis eamdem insulam, et idem Monasterium Arlucum, cum sibi pertinentibus: de quibus, si quis te vel successores tuos pulsaverit, gladio excommunicationis noverit, se feriendum. Volumus autem ut annuatim ad sepulchrum beati Petri quinque solidos argenteos exinde persolvas. Et ut hæc nostra auctoritas vigorem et soliditatem in perpetuum obtineat, sigillo nostro signavimus, et manu nostra firmavimus. Scriptum per manum Stephani Notarii Regionarii Archiscriniarii sanctæ Romanæ Ecclesiæ, in mense Majo indictione sexta bene valete. Datum X. Kalendas Majas per manum Joannis Episcopi Falaritanæ Ecclesiæ, anno quarto Pontificatus Domini nostri Bene icti sanctissimi VII Papæ. Imperante Domino nostro Otone II. videlicet à Deo coronato magno et pacifico Imperatore, anno 11. in mense Majo, et indictione ista sexta.